La Liga. “Barselona” o‘z maydonida “Valensiya”ni mag‘lub etolmadi

Futbol bo‘yicha Ispaniya La Ligasining 14-turida “Barselona” 19-dekabr, shanba kuni “Valensiya”ni qabul qildi.

Uchrashuvning 29-daqiqasida Muktar Diakabi jarima maydoniga uzatilgan to‘pni boshi bilan katalonlar darvozasiga joylab qo‘ydi. Birinchi bo‘limga qo‘shib berilgan vaqtda mezbonlar penalti ishlab oldi. Lionel Messining zarbasini darvozabon qaytarishga erishdi, biroq ikkinchi tempda davom etgan hujumni argentinalik futbolchi gol bilan yakunladi.
Ikkinchi bo‘lim debyutida Ronald Arauxo o‘zining qoyilmaqom zarbasi bilan “Barselona”ning ikkinchi golini urdi. 69-daqiqada Maksi Gomes jarima maydoniga uzatilgan to‘pni darvozaga joylab, yakuniy hisobni o‘rnatdi — 2:2.
Shu tariqa “Barselona” 21 ochko bilan hozircha 5-o‘rinda qoldi. “Valensiya” (15) esa 12-pog‘onaga ko‘tarildi.

La Liga
14-tur bahsi
19-dekabr, shanba
Gollar: 0:1 – 29 Diakabi, 1:1 – 45+4 Messi, 2:1 – 52 Arauxo, 2:2 – 69 Maksi Gomes.
“Barselona”: ter Shtegen, Alba, Arauxo, Dest, Mingesa, Buskets (de Yong, 46), Koutinyo (Langle, 79), Pedri (Pyanich, 86), Messi, Breytueyt, Grizmann (Trinkau, 73).
“Valensiya”: Domenek, Diakabi, Gabriel Paulista, Gayya, Vass, Soler, Musa (Aleks Blanko, 42), Cherishev (Li Kan In, 90), Rachich, Gedesh (Valyexo, 87), Maksi Gomes.
Ogohlantirishlar: Grizmann (13), Gayya (45), Aleks Blanko (45), Mingesa (56), Alba (90+1).
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!